ཐེ་ཝན་ལ་དམངས་གཙོའི་ལམ་ལུགས་དར་པའི་རྒྱལ་ཁབ་ཅིག་གི་ཆ་རྐྱེན་ཡོངས་སུ་ཚང་ཡོད་ཀྱང་རྒྱལ་སྤྱིའི་ཐོག་ཏུ་ཐེ་ཝན་ལ་རང་བཙན་རྒྱལ་ཅིག་གི་ངོས་ལེན་ཐོབ་མེད།༡༩༤༩་ལོར་གོ་མིན་ཏང་ཐེ་ཝན་མཚོ་གླིང་ལ་བྲོས་བྱོལ་དུ་སོང་ནས་མཚོ་འགག་ཕྱོགས་གཉིས་ལ་ཆབ་སྲིད་ཀྱི་ལམ་ལུགས་མ་འདྲ་བ་རེ་ཚུགས་ཡོད།༡༩༧༩་བར་དུ་མཉམ་འབྲེལ་རྒྱལ་ཚོགས་སུ་ཡོད་པའི་རྒྱ་ནག་གི་གདན་ཐོབ་དེ་ཐེ་ཝན་གྱིས་བཟུང་རུང་མཐའ་མཇུག་མཉམ་འབྲེལ་རྒྱལ་ཚོགས་ཀྱི་རྒྱ་ནག་གི་གདན་ཐོབ་རྒྱ་ནག་སྐམ་ས་ཆེན་མོའི་པེ་ཅིང་སྲིད་གཞུང་ལ་ཐོབ།ལོ་དེར་ཨ་མི་རི་ཀས་ཐེ་ཝན་ལ་ཕྱི་འབྲེལ་བཅད་ནས་རྒྱ་ནག་སྐམ་ས་ཆེན་མོར་ཕྱི་འབྲེལ་བཙུགས་པ་མ་ཟད།ལོ་རབས་༥༠་ནང་དུ་ཨ་མི་རི་ཀས་ཐེ་ཝན་རང་བཙན་ལ་རྒྱབ་སྐྱོར་བྱ་ཆོག་ཅེས་ནང་མོལ་བྱས་པའི་བཤད་ཡམ་ཞིག་ཡོད་ཀྱང་ཅང་ཅེ་ཧྲི་ཐེ་ཝན་རང་བཙན་ལ་གཏན་ནས་མ་འཐད་དང་།ཅང་གི་རྗེས་འཛིན་པ་ཅང་ཅིན་གོའི་དུས་སུ་ཐེ་ཝན་ལ་དཔལ་འབྱོར་སྒྱུར་བཅོས་དང་དམངས་གཙོའི་སྒྱུར་བཅོས་བཏང་རུང་ཐེ་ཝན་དུ་རང་བཙན་གྱི་སྲིད་ཇུས་ལག་ལེན་བསྟར་མེད།ཅང་ཅིན་གོའི་རྗེས་འཛིན་པ་སྲིད་འཛིན་ལི་ཏིང་ཧུས་ཐེ་ཝན་ནང་རང་བཙན་གྱི་སྲིད་ཇུས་ཁག་ལག་ལེན་བསྟར་རྒྱུ་མགོ་བརྩམས་ཏེ།དེའི་གཞུག་ཏུ་སྲིད་འཛིན་ཁྲེན་ཧྲུའི་པེན་གྱིས་ཀྱང་ཐེ་ཝན་རང་བཙན་གྱི་སྲིད་ཇུས་རྒྱུན་སྐྱོང་བྱས་མོད།འོན་ཀྱང་མ་དབྱིན་ཇུག་གིས་ལོ་༨་ལ་ཐེ་ཝན་གྱི་སྲིད་དབང་བཟུང་བའི་རིང་དེར་ཐེ་ཝན་རང་བཙན་གྱི་ལས་དོན་མཐའ་དག་མཚམས་འཇོག་བྱས་པ་དང་།ཁོང་གིས་ཐེ་ཝན་གྱི་དཔལ་འབྱོར་དང་ཚོང་ལས་གཉིས་སྔར་ལས་ལྷག་པའི་རྒྱ་ནག་གི་དཔལ་འབྱོར་དང་ཚོང་ལས་ལ་བརྟེན་དགོས་པའི་འབྲེལ་བ་ཞིག་བཟུང་བ་རེད།༢༠༡༦་ལོར་ཚེ་དབྱིན་ཝེན་ཐེ་ཝན་གྱི་སྲིད་འཛིན་ལ་འདེམས་ཐོན་བྱུང་བས་རྒྱ་ནག་གིས་ཐེ་ཝན་མཚོ་འགག་ཏུ་དམག་སྦྱོང་དང་སྐོར་གཡེང་།རྒྱལ་སྤྱིའི་ཐོག་ཏུ་ཐེ་ཝན་ལ་ཕྱི་འབྲེལ་བཙུགས་ཡོད་པའི་རྒྱལ་ཁབ་ཁག་ལ་གནོན་ཤུགས་སྤྲད་ནས་ཐེ་ཝན་དང་ཕྱི་འབྲེལ་གཅོད་དུ་འཇུག་རྒྱུ་མང་དུ་བཏང་ཡོད་པ་མ་ཟད།ཐེ་ཝན་ལ་ཕྱི་འབྲེལ་བཙུགས་ཡོད་པའི་རྒྱལ་ཁབ་ཁག་ལ་རྒྱ་ནག་གིས་དཔལ་འབྱོར་རོགས་རམ་མང་བ་སྤྲད་ནས་རང་ཕྱོགས་སུ་འགུགས་ཐབས་བྱེད་ཀྱི་ཡོད་པ་དང་།སྲིད་འཛིན་ཚེ་དབྱིན་ཝེན་ཨ་ཧྥི་རི་ཀའི་རྒྱལ་ཁབ་སི་ཝ་ཟི་ལན་ཌིར་ཕེབས་ནས་རྒྱལ་ཁབ་དེར་རང་བཙན་ཐོབ་ནས་ལོ་༥༠་འཁོར་པའི་དགའ་སྟོན་ལ་མཉམ་ཞུགས་གནང་སྟེ།ཁོང་གིས་ཉི་མ་བཞིའི་རིང་ལ་སི་ཝ་ཟི་ལན་ཌིའི་མཐོ་རིམ་གཞུང་འབྲེལ་མི་སྣ་ཚོར་ཐུག་འཕྲད་གྲོས་མོལ་བྱེད་རྒྱུ་ཡིན་པ་རེད།